“โฟล์คสวาเกน” เรียกคืนรถยนต์ 486 คันในจีน หลังพบซันรูฟบกพร่อง
"โฟล์คสวาเกน" เรียกคืนรถยนต์ 486 คันในจีน หลังพบซันรูฟบกพร่อง
23 พ.ค. 2559

สำนักงานควบคุมคุณภาพของจีน เปิดเผยว่า บริษัทโฟล์คสวาเกนจีนได้เรียกคืนรถยนต์ Volkswagen Magotan ที่ผลิตในช่วงระหว่างวันที่ 14 ตุลาคม 2015 ถึง 9 กุมภาพันธ์ 2016 จำนวน 486 คัน เนื่องจากความบกพร่องในการออกแบบหลังคาซันรูฟ ซึ่งอาจจะทำให้เกิดปัญหาในการทำงานและก่อให้เกิดความเสี่ยงด้านความปลอดภัย โดยทางผู้ผลิตจะแก้ไขปัญหาดังกล่าวโดยไม่มีค่าใช้จ่ายเพื่อขจัดความเสี่ยงที่จะเกิดขึ้น
ทั้งนี้ โฟล์คสวาเกนกำลังเผชิญวิกฤตการณ์ด้านคุณภาพรถยนต์ โดยล่าสุดมีรายงานว่าทางบริษัทอาจจำเป็นต้องขายสินทรัพย์ออกไป เพื่อหาเงินมารองรับภาระหนี้ที่อาจสูงกว่าระดับ 1.62 หมื่นล้านยูโร (1.84 หมื่นล้านดอลลาร์) ที่บริษัทคาดการณ์ก่อนหน้านี้สำหรับค่าใช้จ่ายที่เกี่ยวข้องกับข่าวอื้อฉาวในการโกงการตรวจวัดไอเสียในรถยนต์ดีเซล
โฟล์คสวาเกนระบุว่า ถึงแม้บริษัทได้ตั้งสำรองสำหรับปี 2015 แล้ว แต่ความไม่แน่นอนเกี่ยวกับค่าใช้จ่ายทางกฎหมาย และค่าใช้จ่ายอื่นๆที่เกี่ยวข้อง บ่งชี้ว่า บริษัทยังคงเผชิญกับปัญหาหนี้สินต่อไป